B. Bugár, podpredseda NR SR: (2001-10-04):
Otváram všeobecnú rozpravu o tomto bode programu. Pýtam sa, kto sa hlási ústne do rozpravy. Ako jediný pán poslanec Oberhauser. Končím možnosť sa prihlásiť do rozpravy. Nech sa páči, pán poslanec, máte slovo. V. Oberhauser, poslanec: Ďakujem, pán predsedajúci. Vážená pani ministerka, vážené panie poslankyne, páni poslanci, ja by som len chcel ešte doplniť tú poznámku, ktorú som mal v predošlom vystúpení k tomuto návrhu zákona, že je obdivuhodná táto pružnosť vlády SR, ale fakt by sa mali riešiť podstatné veci. Čo sa vlastne stane? Môžeme diskutovať o tom, čo povedal pán poslanec Brocka, že keď nebude tento fond ochrany vkladov účastníkom ako veriteľ, že vlastne na príklade Devín banky sa môže stať, že tí, ktorí sa zaslúžili o to, že tá banka sa dostala do ťažkostí, si rozdelia výnos z konkurzu. Ale ako je možné, že bankový dohľad tam celé to obdobie pozeral na to, že ten vývoj ide takýmto smerom, že vlastne skoro všetky vklady boli len v rozsahu garantovanej výšky a že tá banka nemala tú bilanciu a všetky tie parametre tak, aby bola riadne funkčná, a dlhodobo sa na tento proces prizerala. Keby vláda miesto tých deblokácií prisľúbených pre Devín banku hneď bola navýšila imanie v tom prvom kroku a postarala sa o to, aby ona bola teda hlavný akcionár Devín banky, tak dnes sme sa nemuseli trápiť nad tým, kto bude mať osoh z výnosov z konkurzu tejto banky. A možnože by vláda bola našla iné riešenie ako proste vstup banky do konkurzu. Možno by mohla byť predaná, tak ako sa to deje s inými bankami, a nemuselo to dôjsť do takéhoto stavu, ako je to teraz. Ale pozrite sa na celý problém očami ostatných veriteľov všetkých týchto skrachovaných bánk. Ja som menoval, konkrétne v AG banke bolo množstvo podnikov poľnohospodárskych, ktoré cez túto AG banku viedli svoje účty. Viete, že poľnohospodárstvo je samé osebe vo veľkých ťažkostiach, a títo veritelia, jednoducho títo ľudia, ktorí tam majú peniaze, sú na vedľajšej koľaji, lebo, samozrejme, fond ochrany vkladov si uplatní svoje pohľadávky, keď sa to uzná, tak ako sa pripravuje návrh zákona, a tí ostatní sú hotoví, nikto im nepomôže. A mali sme tu úrad, ktorý celý ten čas mal dohliadať, aby sa to nestalo. Myslím tým bankový dohľad. V Bankovej rade všetci bankoví úradníci, predstavitelia všetkých popredných bánk, tí tiež mali strážiť bankový dohľad, aby riadne fungoval. Proste ja mám obavu z toho, že po prvé obyčajní ľudia, či už podnikateľské subjekty, malí živnostníci, ktorí takto mali v týchto bankách peniaze, už sa, pretože fond ochrany vkladov si uplatní svoje nároky, k svojim peniazom nedostanú. Na druhej strane nevytvoril sa vôbec žiaden tlak na bankových úradníkov, na tie manažmenty, vlastníkov a Národnú banku, aby konečne s plnou zodpovednosťou hospodárili s cudzími peniazmi. Veď nie je normálne, že 120 mld. zostalo v Konsolidačnej banke a v Konsolidačnej spoločnosti a ďalších 20 mld. je vo fonde ochrany vkladov. A ich zodpovednosť dosiaľ ani žiadny tlak na to, aby zodpovedne konali, nebol, bol nulový. Čiže v tomto smere pochopte občanov Slovenskej republiky, ktorých záujmy tu musíme obhajovať a názory hovoriť, že oni to takto cítia – 140 mld. –, a žiadna vyvodená zodpovednosť a na druhej strane malí ľudia, ktorí tam mali 50 tisíc, 100 tisíc, 200 tisíc korún, lebo mali nejaké živnosti a nedostanú ani korunu. Ďakujem za pozornosť.